b'\n_START_ARTICLE_\nLeo Belgicus\n_START_PARAGRAPH_\nLeo Belgicus, latin for den belgiske l\xc3\xb8ve eller den hollandske l\xc3\xb8ve (se nedenfor), er et kort over Nederlandene (Holland og Belgien), tegnet med form som en l\xc3\xb8ve._NEWLINE_Den tidligste Leo Belgicus blev tegnet af den \xc3\xb8strigske kartograf Michael Aitzinger i 1583, mens Nederlandene udk\xc3\xa6mpede Firs\xc3\xa5rskrigen for uafh\xc3\xa6ngighed. Motivet var inspireret af den heraldiske l\xc3\xb8ve, som indg\xc3\xa5r i flere hollandske provinsv\xc3\xa5bener og i Vilhelm den tavses v\xc3\xa5ben._NEWLINE_Leo Belgicus kom i tre forskellige grundudgaver. Den almindeligste havde l\xc3\xb8vens hoved i det nord\xc3\xb8stlige hj\xc3\xb8rne og halen i det sydvestlige. Bedst kendt er nok Claes Janszoon Visschers kort, som blev udgivet i 1609 i anledning af v\xc3\xa5benhvilen i krigen (en v\xc3\xa5benhvile, der kom til at vare 12 \xc3\xa5r). En mindre udbredt version havde l\xc3\xb8ven placeret modsat, som det ses i Jodocus Hondius\' Leo Belgicus._NEWLINE_Den tredje udgave udkom i slutningen af krigen og efter den westfalske fred (1648), der bekr\xc3\xa6ftede Republikken Nederlandenes selvst\xc3\xa6ndighed. Denne l\xc3\xb8ve kendes ogs\xc3\xa5 som Leo Hollandicus, den hollandske l\xc3\xb8ve, og viser alene provinsen Holland. En tidlig udgave af denne l\xc3\xb8ve blev udgivet af Visscher omkring 1625.\n_START_SECTION_\nOm navnet "Leo Belgicus"\n_START_PARAGRAPH_\nI dag benyttes navnet "Belgica" stort set udelukkende om landet Belgien, men f\xc3\xb8r opdelingen af Nederlandene i en nordlig og en sydlig del i det 16. \xc3\xa5rhundrede var det den almindelige latinske overs\xc3\xa6ttelse af "Nederlandene" og blev brugt om hele omr\xc3\xa5det. Flere kort over Republikken Nederlandene har s\xc3\xa5ledes den latinske titel Belgium Foederatum, selv om de ikke har noget med det nuv\xc3\xa6rende Belgien at g\xc3\xb8re.'